KIRJALLINEN KYSYMYS P-2543/00

esittäjä(t): Adriana Poli Bortone (UEN) komissiolle

(25. heinäkuuta 2000)

Aihe: Report-ohjelma

Italian Rai 3 -kanavalla lähetettiin 13. kesäkuuta 2000 Report-niminen televisio-ohjelma, jossa esitettiin huolestuttavia paljastuksia Maailman kauppajärjestöstä ja sen salamyhkäisistä menettelyistä Euroopan komission ja YK:n elintarvike- ja maatalousjärjestön FAO:n kanssa.

Transnational Institute in Amsterdam -instituutin johtaja Susan George vahvisti kyseisessä ohjelmassa, että Euroopan komissio on monikansallisten yhtiöiden ja niiden eturyhmien palveluksessa.

Ohjelmassa näytettiin tämän jälkeen useita salaisia asiakirjoja, joiden sanottiin osoittavan Transatlantic Business Dialogue (TABD) -järjestön olemassaolon. Kyseiseen järjestöön kuuluvat seuraavat yhtiöt: Siemens, Monsanto, Ford, La Roche, Ericsson, Philips, Deutsche Telekom, Boeing, Michelin, Goodyear, Glaxo, Time Warner, Cofide&Cir ja America Online. Ohjelmassa näytettiin lisäksi lukuisia asiakirjoja, joiden mukaan TABD painostaa jatkuvasti Euroopan komissiota saadakseen sen hyväksymään kyseiselle järjestölle edullisia säännöksiä eri aloilla maatalouselintarvikkeista puhelimiin.

Ohjelmassa mainittiin myös toinen vastaava painostusjärjestö, Business Investment Network, johon muun muassa Fiatin ja Pirellin sanotaan kuuluvan. Ohjelman toisessa osassa väitettiin, että maatalouselintarvikealan suurimmat monikansalliset yhtiöt jopa maksavat FAO:n tiedemiehille. Lisäksi paljastettiin, että EY käyttää pitkälle kehitettyä SIS-tietojärjestelmää (Service Information System) monikansallisten yhtiöiden kuulemiseen, jotta ne voisivat yhteisesti sopia eri aloilla laadittavista säännöistä (tämän väitettiin olevan peruste, jolla EU hyväksyi geneettisesti muunnettujen organismien markkinoille saattamista koskevat asetukset N:o 49/2000(1) ja 50/2000(2)).

Aikooko komissio heti selvittää edellä mainitussa televisio-ohjelmassa esitetyt huolestuttavat tiedot yhteisön toimielinten ja muiden asianomaisten kansainvälisten instituutioiden maineen puhdistamiseksi?

(1) EYVL L 6, 11.1.2000, s. 13.

(2) EYVL L 6, 11.1.2000, s. 15.

Erkki Liikasen komission puolesta antama vastaus

(12. lokakuuta 2000)

Arvoisa parlamentin jäsen viittaa syytöksiin ja vihjauksiin, joita on ilmeisesti esitetty televisio-ohjelmassa. Kauppaan liittyviä asioita tuntevat parlamentin jäsenet ovat varmasti ällistyneitä siitä tavasta, jolla laillinen toiminta voidaan saada näyttämään epäilyttävältä ja jolla laajalti tunnetut elimet voidaan esittää luvattomina tai salamyhkäisinä.

Transatlanttinen liike-elämän vuoropuhelu (Trans-Atlantic business dialogue, TABD), johon televisio-ohjelmassa ilmeisesti viitattiin, on yksi useista organisaatioista, jotka perustettiin vastauksena komission ja Yhdysvaltain hallituksen julkilausumaan, jonka ne antoivat Madridissa vuonna 1995 pidetyssä huippukokouksessaan. Näitä ovat myös seuraavat vuoropuhelut: kuluttaja-asioita koskeva (Trans-Atlantic consumer dialogue, TACD), työelämää koskeva (Trans-Atlantic labour dialogue, TALD) ja ympäristöasioita koskeva (Trans-Atlantic environmental dialogue, TAED). Näin laadittiin uusi transatlanttinen ohjelma, joka kattaa yhteistyön muun muassa kaupan ja investointien alalla. Sen tavoitteina on esimerkiksi rakentaa siltoja yli Atlantin, erityisesti kannustamalla yksityisiä toimijoita ja politiikan laatijoita yhteisössä ja Yhdysvalloissa luomaan konkreettisia yhteyksiä.

Nämä elimet antavat julkisia suosituksia komissiolle ja Yhdysvaltain hallitukselle. Niitä pyydetään vuorotellen pitämään esityksiä johtajille yhteisön ja Yhdysvaltojen huippukokouksissa. Komissio pitää kaikkien näiden organisaatioiden panosta yhtä tärkeänä ja erittäin arvokkaana, kun se pyrkii kehittämään ja vahvistamaan tasapainoista ja tervettä suhdetta Atlantin molemmin puolin. Osallistuminen näihin elimiin on avointa kyseisillä aloilla toimiville, ja parlamentin jäsenen mainitsemien lisäksi TABD:n toimintaan osallistuvat useat muutkin yhtiöt.

Kaikki TABD:n suositukset löytyvät sen Internet-sivustolta (http://www.tabd.com). Komission vastineet niihin löytyvät niinikään julkiselta sivustolta. Yhteisön ja Yhdysvaltojen välisiä kauppa-asioita seuraavat parlamentin jäsenet tuntevat varmasti hyvin TABD:n työn, ja heitä pyydetään osallistumaan siihen.

Business investment network -verkoston osalta voidaan todeta, että komissio todellakin järjestää kokouksia monien asianosaisten kanssa, tulivatpa nämä Euroopasta tai muualta. Osallistujiin kuuluu eurooppalaisten yritysten edustajia, koska tarkoituksena on saada palautetta sijoittajilta, jotta

saataisiin selville ulkomaille sijoittamiseen liittyvät erityisongelmat ja löydettäisiin niihin ratkaisuja. Nämä kokoukset eivät ole salaisia. Parlamentin jäseniä sekä kansalaisyhteiskunnan edustajia on pyydetty osallistumaan joihinkin eurooppalaisten sijoittajien kanssa pidettyihin kokouksiin. Raportit verkoston kokouksista ovat saatavilla komission Internet-sivustolla

(http://www.cc.cec:8082/comm/trade/miti/invest/civil.htm).

SIS (Services Information System) on osa komission tietojärjestelmää. Sen Internet-sivuston (http:www.europa.eu.int/comm/trade/misc/register.htm) kautta kuka tahansa asiasta kiinnostunut voi saada tietoja kauppapolitiikasta ja kauppaan liittyvistä kysymyksistä komission näkökulmasta. Se tarjoaa myös erityisaiheita käsitteleviä ryhmiä, joiden tarkoituksena on helpottaa keskustelua kauppapolitiikan kysymyksistä komission virkamiesten ja asianosaisten tahojen välillä.

Ei siis voida mitenkään osoittaa, että Euroopan komissio on monikansallisten yhtiöiden ja niiden eturyhmien palveluksessa, ja parlamentin jäsen voi havaita, että asianosaiset ja kansalaisyhteiskunta on otettu aktiivisesti mukaan politiikan laatimiseen Euroopan tasolla. Komissiota koskevat väitteet eivät aiheuta tarvetta tutkimuksiin. Komissio ehdottaa, että parlamentin jäsen osoittaa WTO:ta ja FAO:ta koskevat kysymyksensä kyseisille elimille.